De velkendte gourmetrestauranter som Mortens Kro, Ruths Hotel, Restaurant Vendia og Fusion er selvfølgelig at finde når spiseguiden White Guide udkommer den 23. maj i en 2016-udgave. Men de er langt fra alene om at respræsentere nordjysk gastronomi, for der er nemlig hele 30 restauranter af de i alt 331 i guiden, der er nordjyske. Det er to færre end i 2015-udgaven af White Guide. 13 af de 30 restauranter ligger i Aalborg mens hovedparten altså ligger i resten af Nordjylland. Fra Fur i vest og Læsø i øst til Skagen i nord og Farsø i syd. - Ambitionsniveauet fejler ingenting i den nordjyske hovedstad, hvor de bedre steder dog synes at have vanskelige livsbetingelser – senest manifesteret i lukningen af Tabu. Måske er det derfor, de bedste spisesteder i Nordjylland ikke findes i Aalborg, men i lokalområder med større turistappeal, skriver White Guide i en pressemeddelelse. De nye restauranter på listen - der ikke ligger i Aalborg - er Restaurant Bryghuset på Fur, Luneborg Kro i Tylstrup og Restaurant Fyrklit i Hirtshals. I Aalborg er de nye restauranter Gourmet Restaurant Bühlmann, Hos Isidor Henius, Resaturant Applaus, Restaurant Jørn og Bistro V. Sidstnævnte er en del af Bryghusets Vendias restauranter og har en søster-bistro i Hjørring, der bærer samme navn og som også er med på White Guides liste. Det samme er Vendia Gourmet og Vendia Brasserie.
Spiseguiden White Guide har i 2016-udgaven optaget ni nye nordjyske restauranter.